ΓΡΑΠΤΗ ΕΡΩΤΗΣΗ E-0720/96 υποβολή: Clive Needle (PSE) προς το (27 Μαρτίου 1996)

Θέμα: Συμβούλιο Συνεργασίας ΕΟΚ-Συρίας

Ποιά ειδικά οφέλη θεωρεί το Συμβούλιο ότι θα προκύψουν από το Συμβούλιο Συνεργασίας ΕΟΚ-Συρίας, πέρα από τα συνήθη πλεονεκτήματα του διαλόγου; Ποιές υποθέσεις ανθρωπίνων δικαιωμάτων έχουν σημειώσει πρόοδο χάρις στο διάλογο αυτό, και πώς προτείνει το Συμβούλιο να προωθήσει τα θέματα που του έχουν παραπεμφθεί όπως αυτό του Yusef Obeid;

Απάντηση (10 Οκτωβρίου 1996)

Η κοινότητα και η Συρία συνδέονται με Συμφωνία Συνεργασίας η οποία υπεγράφη το 1978. Μολονότι η συνεργασία στον τεχνικό και τον οικονομικό τομέα έχει αναπτυχθεί έκτοτε, η κατάσταση που επικρατούσε επί πολύν καιρό στην περιοχή δεν επέτρεπε ανάλογες εξελίξεις στη σύσφιγξη των πολιτικών σχέσεων μεταξύ της Συρίας και της ΕΕ.

Η πρώτη σύνοδος του Συμβουλίου Συνεργασίας ΕΚ-Συρίας, που πραγματοποιήθηκε στις 28 Νοεμβρίου 1994, κατέστη δυνατή χάρη στις εξελίξεις στην περιοχή και σε ορισμένα σημαντικά μέτρα που έλαβε η Κυβέρνηση της Συρίας ανταποκρινόμενη στις ανησυχίες των κρατών μελών της Ενωσης όσον αφορά τις προθέσεις της χώρας ατής σε διάφορους ιδιάτερα ευαίσθητους τομείς.

Κατά την εν λόγω συνεδρίαση του Συμβουλίου Συνεργασίας έγινε ανασκόπηση των δραστηριοτήτων στα πλαίσια της Συμφωνίας Συνεργασίας και εξετάστηκε επίσης το μέλλον των σχέσεων μεταξύ της ΕΕ και της Συρίας με ευρύτερη προοπτική.

Η διαδικασία προσέγγισης συνεχίστηκε με την ευκαιρία της δεύτερης συνόδου του Συμβουλίου Συνεργασίας, στις 11 Ιουνίου 1996, κατά την οποία τα μέρη συζήτησαν πολιτικά θέματα κοινού ενδιαφέροντος, όπως η Ειρηνευτική Διαδικασία στη Μέση Ανατολή, προέβησαν σε ανασκόπηση της προόδου της εμπορικής και οικονομικής συνεργασίας και έδωσαν την αναγκαία πολιτική ώθηση στη σύσφιγξη των σχέσεών τους.

Κατά τη σύνοδο αυτή του Συμβουλίου Συνεργασίας, ειδικότερα:

- επιβεβαιώθηκε η βούληση των μερών να εξασφαλίσουν την επιτυχία της Ειρηνευτικής Διαδικασίας και να επιδιώξουν την άρση των σχετικών εμποδίων,

- υπογραμμίστηκε και πάλι η ανάγκη να συνεχιστούν ο εκσυγχρονισμός της οικονομίας της Συρίας και οι μεταρρυθμίσεις που έχουν αρχίσει ήδη προς το σκοπό αυτό,

- διαπιστώθηκε συμφωνία όσο αφορά τη διεξαγωγή διερευνητικών συζητήσεων ώστε να αρχίσουν το συντομότερο δυνατόν διαπραγματεύσεις για μια Ευρωμεσογειακή Συμφωνία Σύνδεσης.

Εξάλλου, αναπτύσσονται επίσης οι σχέσεις μεταξύ της ΕΕ και της Συρίας στα πλαίσια της Ευρωμεσογειακής Εταιρικής Σχέσης, όπου η Συρία συμμετέχει ενεργά στο πρόγραμμα δράσεων προτεραιότητας με το οποίο επιδιώκεται να γίνει η Μεσόγειος μια ζώνη συνεργασίας που να εξασφαλίζει την ειρήνη, την ασφάλεια, τη σταθερότητα και την ευημερία των λαών της.

Το Συμβούλιο αποδίσει ιδιαίτερη σημασία στην εξέταση της κατάστασης των δικαιωμάτων του ανθρώπου στη Συρία κατά τις συνεδριάσεις που πραγματοποιούνται στα πλαίσια του Συμβουλίου Συνεργασίας.

Με την ευκαιρία της πρώτης συνόδου του Συμβουλίου Συνεργασίας, η Ευρωπαϊκή Ένωση και η Συρία προέβησαν σε ανταλλαγή πολιτικών απόψεων σχετικά με τα δικαιώματα του ανθρώπου, κατά την οποία το Συμβούλιο έθιξε ορισμένες συγκεκριμένες περιπτώσεις. Όσον αφορά τη δεύτερη σύνοδο, η Προεδρία, αφού επισήμανε ότι η ΕΕ σημείωσε με ικανοποίηση τις προόδους που επιτεύχθηκαν πρόσφατα στον τομέα του σεβασμού των δικαιωμάτων του ανθρώπου στη Συρία, ζήτησε επισήμως από τις συριακές αρχές να καταβάλουν περεταίρω προσπάθειες προς την κατεύθυνση αυτή.